b"\n_START_ARTICLE_\nOrdinador central\n_START_PARAGRAPH_\nUn ordinador central o mainframe \xc3\xa9s un ordinador gran, potent i cost\xc3\xb3s utilitzat principalment per una gran companyia pel processament d'una gran quantitat de dades; per exemple, pel processament de transaccions banc\xc3\xa0ries.\n_START_SECTION_\nDescripci\xc3\xb3\n_START_PARAGRAPH_\nLa capacitat d'un ordinador central no es defineix tant per la velocitat de la seva CPU com per la seva gran mem\xc3\xb2ria interna, la seva alta i gran capacitat d'emmagatzemament extern, els seus resultats en els dispositius d'entrada i sortida r\xc3\xa0pids i considerables, l'alta qualitat de la seva enginyeria interna que t\xc3\xa9 com a conseq\xc3\xbc\xc3\xa8ncia una alta fiabilitat i suport t\xc3\xa8cnic car per\xc3\xb2 d'alta qualitat. Un ordinador central pot funcionar durant anys sense problemes ni interrupcions i les reparacions del mateix poden ser realitzades mentre aquest est\xc3\xa0 funcionant. Els venedors d'ordinadors centrals ofereixen serveis especials; per exemple, si es trenca l'ordinador, el venedor executa les aplicacions del seu client en els seus propis ordinadors sense que els usuaris ho notin mentre duren les reparacions. La independ\xc3\xa8ncia interna d'aquests ordinadors \xc3\xa9s tan gran que, com a m\xc3\xadnim, en un cas conegut, els t\xc3\xa8cnics podien canviar els ordinadors centrals de lloc desmuntant-los pe\xc3\xa7a a pe\xc3\xa7a i muntant-los en un altre lloc, deixant, mentrestant, aquests ordinadors funcionant; en aquest exemple, el canvi dels ordinadors centrals d'un lloc a l'altre es va produir de manera transparent._NEWLINE_Sovint, els ordinadors centrals suporten milers d'usuaris de manera instant\xc3\xa0nia que es connecten per mitj\xc3\xa0 de falsos terminals. Alguns ordinadors centrals poden executar i donar cabuda a molts sistemes operatius i, per tant, no funcionen com un sol ordinador, sin\xc3\xb3 com a diversos ordinadors virtuals. En aquest paper, un ordinador central per si mateix pot reempla\xc3\xa7ar dotzenes o centenars de petits ordinadors personals, i aix\xc3\xad pot reduir les despeses administratives i de gesti\xc3\xb3 alhora que ofereix una escalabilitat i fiabilitat molt millors. La fiabilitat s'aconsegueix per la independ\xc3\xa8ncia dels seus components interns assenyalada pr\xc3\xa8viament, i l'escalabilitat s'assoleix perqu\xc3\xa8 els recursos f\xc3\xadsics de l'ordinador poden ser redistribu\xc3\xafts entre els terminals virtuals segons les necessitats; aix\xc3\xb2 \xc3\xa9s molt m\xc3\xa9s dif\xc3\xadcil de fer amb ordinadors personals, perqu\xc3\xa8 per llevar o afegir components f\xc3\xadsics nous s'ha de desendollar l'ordinador moltes vegades i les limitacions dels components esmentats s\xc3\xb3n molt majors. Quan un ordinador central actua com a centre d'operacions de molts terminals virtuals pot oferir la pot\xc3\xa8ncia necess\xc3\xa0ria perqu\xc3\xa8 aquests ordinadors operin de forma eficient, per\xc3\xb2 tamb\xc3\xa9 la flexibilitat de les xarxes d'ordinadors personals._NEWLINE_Actualment, els ordinadors centrals d'IBM dominen el mercat, juntament amb Hitachi, Amdahl i Fujitsu. Els preus no solen ser menors a uns quants centenars de milers de d\xc3\xb2lars.\n_START_SECTION_\nHist\xc3\xb2ria\n_START_PARAGRAPH_\nMolts fabricants produ\xc3\xafen ordinadors centrals als seixanta i als setanta. Als dies de gl\xc3\xb2ria, eren coneguts com a IBM i els set nans: Burroughs, Control Data, General Electric, Honeywell, NCR, RCA i Univac._NEWLINE_Per\xc3\xb2 una demanda escassa i la gran compet\xc3\xa8ncia van provocar un gran tremolor al mercat. RCA va ser comprat per Univac, i GE tamb\xc3\xa9 va abandonar. Groupe Bull va comprar Honeywell, Univac es va unir a Sperry per a formar Sperry/Univac, que m\xc3\xa9s tard es va unir amb Burroughs per a formar Unisys Corporation el 1986 (conegut com a aparellament de dinosaures). El 1991, AT&T va posseir durant un temps breu NCR._NEWLINE_Les empreses s'adonaren que els servidors basats en dissenys de microordinadors de menor cost es podien instal\xc2\xb7lar amb un cost molt menor i oferir als usuaris locals un major control dels seus propis sistemes, i els falsos terminals fets servir per connectar-se als sistemes d'ordinadors centrals van ser substitu\xc3\xafts gradualment pels ordinadors personals. A conseq\xc3\xbc\xc3\xa8ncia, la demanda va caure en picat i les instal\xc2\xb7lacions d'ordinadors centrals es varen restringir sobretot a les institucions financeres amb necessitats de processament de grans quantitats de dades. Durant un temps, va existir un consens dins els analistes de la ind\xc3\xbastria sobre que el mercat dels ordinadors centrals havia acabat, ja que les plataformes d'ordinadors centrals estaven sent substitu\xc3\xafdes per xarxes d'ordinadors personals._NEWLINE_Aquesta tend\xc3\xa8ncia va acabar l'any 1990, ja que les empreses van trobar noves utilitats pels seus ordinadors centrals perqu\xc3\xa8 ara podien oferir servidors web amb una pot\xc3\xa8ncia similar a la de centenars de petits ordinadors personals, per\xc3\xb2 amb molta menys electricitat i costs administratius._NEWLINE_Un altre factor que va augmentar la pr\xc3\xa0ctica dels ordinadors centrals va ser el desenvolupament del sistema operatiu GNU/Linux, que \xc3\xa9s capa\xc3\xa7 d'executar-se en molts sistemes d'ordinadors centrals diferents, directament o, m\xc3\xa9s freq\xc3\xbcentment, a trav\xc3\xa9s d'una m\xc3\xa0quina virtual. Aix\xc3\xb2 permet als ordinadors centrals aprofitar-se de l'experi\xc3\xa8ncia en programaci\xc3\xb3 i de les comunitats del mercat d'ordinadors personals."